Тхылъым ц1эу фэтш1ырэр “Гъэш1э нап”. Ащ мэхьанэу к1оц1ытлъхьэрэр бэ: гъаш1эр бгъэш1эныр псынк1агъоп, ау гъаш1эр икъоу ц1ыфмэ уафэлажьэу бгъэш1энри нахь къиныжь. К1эрэщэ Тембот гъэш1э мык1ако л1ыгъэ хэлъэу къыгъэш1агъ. Уз хьылъэм ык1уач1э ц1ык1у ыш1ыгъэми, ыгу ц1ык1у ыш1ыгъэп, ыгу лъэпкъым ш1улъэгъоу фыри1эм къыбгынагъэп, аужрэ гутеогъум нэс адыгэ лъэпкъым фэлэжьагъ. Ц1ыфышхом бэ  пэк1эк1ырэр: еш1уш1эрэм фэдиз ешъугъурэр. Ар щы1эныгъэм ихабзэмэ ащыщ. Зилэжьыгъэрэ зинысыпрэ мак1эм игухьэ-гужъ Ц1ыфышхом тыреунак1э. Ащ фэдэми къялыжьыгъ Тембот. Къушъхьэр ошъуапщэмэ ауп1ыц1эуи мэхъу, ау тыгъэр къызылъагъок1э, къушъхьэри къабзэу уапашъхьэ къеуцожьы. Джащ фэд К1эрэщэ Тембот  ищы1эныгъи: сыд фэдизэу опсэуфэ  италант къешъугъугъэхэми, запиш1ыжьыгъэп, адыгэ шъхьэлъытэжьыныр хинагъэп, ежьым ыш1эрэ - ыгъахъэрэр ш1омак1эу игъогу рык1уагъ. Дунаим зехыжь ужыми зэпыугъэп к1оч1э бзаджэм ижьы къыкъочъ, ау къушъхьэр ащ рик1ына? Ар зыфзэш1ок1ын  къэхъугъэп ык1и тапэк1и къэхъущтэп, сыда п1омэ ц1ыфыр и1эш1агъ ары къэзыухъумэрэр,  ары къэнэжьырэр, ары гъэш1э напэу фэхъурэр.  К1эрэщэ Тембот игъэш1э напэ къабзэ ык1и нэфы - илъэпкъ идахэу ы1уагъэмрэ, илъэпкъ ш1улъэгъоу ык1и гук1эгъоу фыри1агъэмрэ ар къагъэнэфы. Сыд фэдэ ошъуапщэ къыкъок1ыгъэми  ащ фэдэ Ц1ыф шъыпкъэм игъэш1э напэ инурэ к1осэщтэп.